**J. G. Tajovský: ŽLIEBKY**

**R:** Roku tisíc osemsto osemdesiat — aj — aj — aj, ja vám to, čo bych sám chcel, nezradím, koľkého to na isto bolo… Poviem vám to inak, aby sme sa dohodli: bol som už chlapcom; nie síce takým malým fafrnkom, no, šarvancom som už bol. Tak nám polámal sneh už i tak hnilé žliebky pod strechou. Sneh by sme, ako opatrní gazdovia, boli poschraňovali, ale napadal v noci.

**V: „**Synku, polámal sneh žliebky, aby nám nie strechu… Azda len nie do rána. A boli už zhnité…“

**R:** Vtiahol som sa hlbšie pod perinu od strachu, že starý otec navrhne, aby sme sa obliekli a hneď šli sneh posťahovať. Zaspal som od strachu ako snop.

**V:**„Nedaj mi zabudnúť: keď okopnie a pôjdeme na lúku, podtneme v obecnom a na leto zvlečieme,“

**R:** Okopnelo a chodili sme na lúku kopať. Starý otec nosil so sebou obyčajne sekerku a ja hrdú spiežovú valašku. Obecnému hájnemu to deň po deň oči klalo a nechcel ani takého cteného občana, ako bol môj starý otec — ktorému ešte aj pán farár vraveli „vy Števko“ a nie „ty Štefan“ — ale jednak nechcel nás cez horu na lúku pustiť. Iba vraj s motykou.

**V:** „Len podopierať sa budem na sekerku“

**R:** Ale hájnik, čo sa ako silil, predsa mu to uznať nemohol: „Žeby vám sekera v hore pokoj dala, a keď je len toť poostrená.“ Ako by nám bol v mysli čítal a bolo sa nám lebo vrátiť, alebo horu obísť.

**V:** „Keď nie, nuž nie. Obídeme.

**R:** Ale starý otec sa mu zastrájal hneď na jar, ako sme počali viac na lúky chodiť, nie teda horou, ale poľom:

**V:** „Čo budeš na nej sedieť, ešte ti ju podtnem! A ja žliebky musím mať. Aj rebre sú už nanič.“

**R:** A uhľadeli sme si chvíľu, vybrali šesť - osem štíhlych, tenkých jedlíc a majstrovsky podťali. Ja som tak podtínať, priznám sa, nevedel, lebo to bolo pri samej zemi, a aj to sa ešte prihrabalo.

**V:** „A už musela byť odťatá a bez ívera. Na to treba istej ruky.“

**R:** Jedlica zostala jednak na vlastnom pni až do jesene — kým neuschla. Cez leto, pravda, nám ich polovičku pobrali cudzí, ale keď sme našli, vzali sme zase aj my. Tak „podtínať“ vie u nás celá obec!

**V:** „Synku, dnes vyberieme sa na dva dni. A ty, mati, ak do polnoci nedôjdeme, nečakaj nás iba zajtra večer. Donesieme hádam „tie žliebky“. Svrbí ma ľavé oko a od samej polnoci štiepalo ma v pravej nohe — bude pršať.“

**R:** A stará mať nachystala nám do kapsy: slaninky, chleba, cesnaku, deci-dva špiritusu, dohánu — ako starému otcovi — za tri grajciare — tak mne — za tri cigaretle, lebo mne z fajky ešte nechutilo. My zatiaľ obliekli sme najrozorvanejšie nohavice, širice, šunkovou masťou natreli dobre krpce — aby sa ich tak voda nechytila, keď bude pršať — a šli sme, po vôli hájnikovi, poľom na lúku.

Napoludnie bolo už celé nebo zatiahnuté a podvečer počalo pršať. Starého otcov kalendár — ľavé oko a pravá noha — nesklamal. Keď sa stmilo, spustili sme sa do hory hľadať podťaté jedlice. Kde ktorá, ja nie, ale starý otec mal na to veľmi dobrú pamäť. Len pozrel po nej, a už sa domyslel, že sme túto lebo my, lebo druhí podťali. Čosi-kamsi bola jedlica na zemi, obťatá či vlastne len tak ako najfajnejším dlátkom tíško okliesnená, pníček prihrabaný lístím, halúzky odnesené na dvadsať-tridsať krokov — aby sa hájnik zmiatol — a:

**V:** „Pane Bože, ešte jednu tak šťastlivo“

**R:** Starý otec si nadvihol klobúk a čochvíľa — už boli dve na pleciach: za hrubší koniec on, za tenší ja. Opýtate sa možno: „A prečo ste ich nevyvliekli?“ Poznať, že vy ste žliebky ešte nekradli. Lebo bárs by človek lietať vedel vtedy, nie žeby vliekol a zvláčil horu a chodník a hájnika ako za motúzom doviedol si do dvora. Ak je veľmi mäkko v taký čas sa ešte aj krpce „pyskami“ na päty obúvajú… A tak bolo dobre, lebo starý otec už nepredarmo bol „starý“ a naučil sa týmto veciam od svojho dobrého otca nebožkého, ktorý ho priúčal tak kradnúť, ako zase on mňa a ja vás… Lebo:

**V: „**U nás je to nie žiaden hriech v hore kradnúť, lebo je hora božia, rastie sama a v nej drevo, ako v potoku voda – pi!“

**R:** Kým sme z hory vyšli, ešte bolo suchej nitky na nás, pod holým nebom — nám ešte aj do kapsy natieklo. Poľom bola hlinačka a k tomu dolu vŕškom. Starému otcovi sa krpce šmýkali ako na ľade, a ja, idúc pozadku, ešte som ho potískal a mal z toho smiech, keď ho nieslo — až ho raz, chudáka, hodilo rovno na ústa a žliebky ho ešte pritlačili. Položil som druhý koniec žliebkov a bežal ho dvíhať.

**V:** „Basomasásdobronivá… Hneď mi slzy vyskočili. Len mi pozri, synku, či ešte mám nos.“

**R:** Teraz ma už premrazilo, keď ho krv zaliala. Ale zamočil som do mláčky ručník, oslobodil tvár od hliny a starému otcovi ukázalo sa ešte čosi na tvári, podobné nosu. I sám si to pomackal.

**V:** „No, keď je len! Ja, že je už celý rozmliaždený.“

**R:** Neradoval som sa starého otcovej bolesti, ale pomyslel som si, ako letel, letel — vychytil ma smiech a celou cestou chichotal som sa, až mi slzy tiekli — ako starému otcovi.

**V:** „Horšie sa nám nič nestalo. Hájnik nás nevidel.“

**R:** Za domom zhodili sme žliebky a vošli do izby. Už bolo rozsvietené. Starý otec cítil, že mu navrel nos ako trúba, a preto si hneď pýtal okuliare a zrkadlo, a hybaj k lampe. Nos ako krumpeľ — lenže z mäsa. Stará mať namastila mu ho starým svinským sadlom žltučkým ako vosk, potom namočila uterák a so slovami: „A už ty máš za ňufák!“ obviazala nos, okrútila uterák okolo hlavy a starý otec našiel popod šatku dierku a vopchal do zubov fajočku. Cudzím sa povedalo, že starý otec sa opil a spadnul…

**V:** „Čert vie, ale celá dedina uverila!“

**R:** Na tretí deň už ale zasvrbelo znovu starého otca ľavé oko… a večer doniesli sme presne také dve jedlice. Že sme kradli, to nás netrápilo, len sme sa hájnika báli.

**V:** „O žliebkoch že ticho, aby nezvedel!“

**R:** A keď sa všetko spravilo, utíšilo, čušalo aj svedomie, ako diera pod záplatou… Ja ešte aj dnes želiem, že už nikdy viac nepôjdem s mojím starým otcom žliebky podtínať. Už by ho, na moj’ pravdu, nepostrčil!

**V:** „Basomasásdobronivá! Hneď mi slzy vyskočili...“